যাঁরা লাতিন বর্ণমালা সম্পর্কে বাকু কংগ্রেসে সোচ্চার হন তাঁরা স্তালিনের বিরাগভাজন হন। অনেকে নিখিল তুর্কবাদ প্রচারের জন্য নির্বাসিত হন, অনেকে প্রাণদণ্ডে দণ্ডিত হন। স্তালিন আশঙ্কা করেন, ব্যাপক লাতিন হরফের চল তুর্কিভাষীদের মধ্যে যে ঐক্য গড়ে তুলবে তা সোভিয়েত প্রাধান্য ক্ষুণ্ন করবে। ১৯৩৭ সালে স্তালিন সকল তুর্কি প্রজাতন্ত্রের জন্য সিরিলিক বর্ণমালা বাধ্যতামূলক করেন। স্তালিনের জন্মস্থান জর্জিয়া ও তাঁর ঘনিষ্ঠ উপদেষ্টা মিকোইয়ানের দেশ আর্মেনিয়ায় চালু বর্ণমালা অবশ্য অপরিবর্তিত থাকে। ১৯৩৯ সাল সোভিয়েত তুর্কি প্রজাতন্ত্রগুলোতে লাতিন বর্ণমালার পরিবর্তে রুশ ভাষায় ব্যবহৃত সিরিলিক বর্ণমালা চালু করা হয়। কিছু-কিছু গুরুত্বপূর্ণ ধ্বনি, বিশেষ করে স্বরবর্ণের সিরিলিক হরফের জন্য আজারবাইজানিদের কাছে তাদের পরিচিত ভাষা উজবেক, তুর্কমেন বাসকিরিন বা চুভাল ভাষায় লিখিত কোনো কোনো শব্দ কিছু দুষ্পাঠ্য হয়ে গেল। তুর্কি জাতিসমূহের একত্রকরণের সম্ভাবনা হলো সুদূরপরাহত। সিরিলিক বর্ণমালা এমন একটি শ্রীহীন বর্ণমালা যার ‘ংয’, ‘র’, ‘স’, ‘ঃ’ যখন পরপর লেখা হয় তখন তাদের চেনা দায় হয়ে ওঠে। লক্ষ লক্ষ লোক হঠাৎ করে অশিক্ষিত হয়ে গেল। বয়স্কদের পক্ষে নতুন হরফ আয়ত্ত করা বেশ দুরূহ হয়ে পড়ল।